疇老修撰見示七峰吟因成七言十韻律詩以叙别
作者：李綱
朝代：宋

paragraphs: 謫墮閩山款棟閎，日親髙義慰平生。
忘年許結看經社，乘興時參在野旌。
三徑髙懷窮水石，七峰佳氣入軒楹。
舫齋談笑龜魚慣，翠閣吟哦卷軸成。
方幸遊從陪杖屨，敢將蹤跡歎蓬萍。
寛恩宥罪千鈞重，小艇浮溪一葉輕。
北闕未應容接武，東臯從此遂躬耕。
寧親幸愜區區志，去德還深戀戀情。
般若光中無聚散，毗盧海裏任從横。
願公更展垂天翼，拭目鵬摶九萬程。